सुप्रिया श्रीनेत

सुप्रिया श्रीनेत (जन्म 27 अक्टूबर 1977) भारतीय राजनीतिज्ञ और पूर्व पत्रकार हैं, जो वर्तमान में भारतीय राष्ट्रीय कांग्रेस की राष्ट्रीय प्रवक्ता हैं। उन्होंने सन् 2019 का भारतीय आम चुनाव (लोकसभा चुनाव) महाराजगंज निर्वाचन क्षेत्र से लड़ा और इसमें उनकी हार हुई।

श्रीनेत ने 18 साल तक एक पत्रकार के रूप में काम किया। उन्होंने इंडिया टुडे के साथ अपने पत्रकारिता जीवन की शुरुआत की, बाद में वो एनडीटीवी में सहायक संपादक नियुक्त हुईं। राजनीति में शामिल होने से पहले वो द टाइम्स ग्रुप के ईटी नाउ में कार्यकारी संपादक के रूप में काम कर रही थीं।

 प्रारंभिक जीवन 
श्रीनेत कांग्रेस के पूर्व सांसद हर्षवर्धन की बेटी हैं। उन्होंने लोरेटो कॉन्वेंट लखनऊ में शिक्षा प्राप्त की थी। उन्होंने दिल्ली विश्वविद्यालय से इतिहास में स्नातकोत्तर की शिक्षा पूर्ण की।

 पत्रकारिता 
श्रीनेत ने प्रिंट और इलेक्ट्रॉनिक मीडिया में एक पत्रकार के रूप में 18 वर्षों तक काम किया। सन् 2001 में उन्होंने इंडिया टुडे के साथ एक विशेष संवाददाता के रूप में अपना कैरियर शुरू किया। सन् 2004 में, वो एक सहायक संपादक के रूप में एनडीटीवी में शामिल हुईं। सन् 2008 में, उन्होंने ईटी नाउ में मुख्य संपादक (समाचार) के रूप में काम आरम्भ किया। उन्हें उसी वर्ष ईटी नाउ के लिए नीति संपादक और कार्यकारी संपादक पदों पर नामित किया गया।

 राजनीति 
सन् 2019 में उन्होंने भारतीय आम चुनाव लड़ने के लिए ईटी नाउ में कार्यकारी संपादक के पद से इस्तीफा दे दिया। उन्होंने भारतीय राष्ट्रीय कांग्रेस के उम्मीदवार के रूप में महाराजगंज निर्वाचन क्षेत्र से चुनाव लड़ा और भाजपा के पंकज चौधरी से हार गईं। उन्हें 72,516 मत अर्थात् 5.91% के साथ तीसरे स्थान पर रहीं और उनकी जमानत जब्त हो गयीं।

विशेष रूप से वो उसी निर्वाचन क्षेत्र से चुनाव भी लड़ी थीं, जहाँ से उनके पिता हर्षवर्धन पहले सांसद थे। 

चुनाव आयोग में नामांकन दाखिल करने के बाद उनकी कुल संपत्ति 8.50 करोड़ है।

सन् 2019 में उन्हें अखिल भारतीय कांग्रेस समिति के प्रवक्ता के रूप में नियुक्त किया गया था। उन्होंने कांग्रेस प्रवक्ता के रूप में टीवी बहसों में भाग लिया।

उन्होंने भारतीय राष्ट्रीय कांग्रेस के एक स्टार प्रचारक के रूप में यूपी विधानसभा चुनाव 2022 में भी प्रचार किया। इस चुनाव में कांग्रेस को केवल 2% लोकप्रिय वोट मिले।

सन् 2022 में, सुप्रिया श्रीनेत को भारतीय राष्ट्रीय कांग्रेस के सोशल मीडिया और डिजिटल प्लेटफार्मों के अध्यक्ष के रूप में नियुक्त किया गया था।

 सन्दर्भ 

श्रेणी:1977 में जन्मे लोग
श्रेणी:भारतीय महिला पत्रकार
श्रेणी:जीवित लोग